Komisijos reglamentas (EB) Nr. 1621/2001
2001 m. rugpjūčio 8 d.
iš dalies keičiantis Reglamentą (EB) Nr. 1661/1999 dėl eksporto sertifikatų, taikomų žemės ūkio produktams, ir muitinės įstaigų, leidžiančių deklaruoti produktus laisvai apyvartai Bendrijoje, sąrašo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. kovo 22 d. Tarybos reglamentą (EEB) Nr. 737/90 dėl reikalavimų, keliamų trečiųjų šalių kilmės žemės ūkio produktų importui po Černobylio atominės elektrinės avarijos [1], su paskutiniais pakeitimais, padarytais Reglamentu (EB) Nr. 616/2000 [2], ypač į jo 6 straipsnį,
kadangi:
(1) Remiantis 1999 m. liepos 27 d. Komisijos reglamento (EB) Nr. 1661/1999, nustatančio išsamias Tarybos reglamento (EEB) Nr. 737/90 dėl reikalavimų, keliamų trečiųjų šalių kilmės žemės ūkio produktų importui po Černobylio atominės elektrinės avarijos taikymo taisykles [3], su pakeitimais, padarytais Reglamentu (EB) Nr. 1627/2000() [4], 1 straipsnio 3 dalies b punktu, minėtojo reglamento I priede išvardyti produktai gali būti deklaruojami laisvai apyvartai produktų pristatymo valstybėje narėje tik ribotame muitinių įstaigų skaičiuje. Šių muitinių įstaigų skaičius pateikiamas Reglamento (EB) Nr. 1661/1999 III priede.
(2) Atsižvelgiant į Vokietijos kompetentingų institucijų prašymą, tikslinga į sąrašą įtraukti eilę muitinės įstaigų, esančių Vokietijos teritorijoje.
(3) 2000 m. birželio mėn. Maisto ir veterinarijos tarnybos (toliau - FVO) delegacija lankėsi Bulgarijoje, kur vertino maisto produktų, ypač nekultūrinių grybų, radioaktyviojo užterštumo kontrolės sąlygas ir priemones.
(4) Šios delegacijos ataskaita rekomenduoja iš dalies keisti Reglamento (EB) Nr. 1661/1999 II priede nustatytą eksporto sertifikatą, siekiant užtikrinti, kad tipinius grybų siuntų, skirtų eksportui į Bendriją, mėginius imtų nepriklausomas ir įgaliotasis asmuo.
(5) Todėl turi būti iš dalies keičiamas ir Reglamentas (EB) Nr. 1661/1999.
(6) Šiame reglamente numatytos priemonės atitinka Reglamento (EEB) Nr. 737/90 7 straipsniu įkurto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1661/1999 iš dalies keičiamas taip:
1. II priedas keičiamas šio reglamento I priede nurodytu tekstu;
2. III priedas keičiamas šio reglamento II priede nurodytu tekstu.
2 straipsnis
Šis reglamentas įsigalioja trečią dieną nuo jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. rugpjūčio 8 d.